open-index/open-wikipedia-markdown huggingface dataset:
Teledildoanika

**Teledildoanika**, ek wol **cyberdildoanika** neamd, is in type technology dat ûntwikkele is foar seks op ôfstân (of alteast mienskiplike masturbaasje op ôfstân). Dêrby kin it gean om op ôfstân betsjinbere fibrators en oar op ôfstân bestjoerber seksboartersguod, dat brûkt wurde kin om 'e partner seksueel op te winen (lykas de produkten fan OhMiBod, Lovense en We-Vibe). It kin lykwols ek gean om in keppele dildo en masturbator, dêr't 'echte' seks mei simulearre wurde kin (lykas RealTouch).

Dêrby wurdt gefoel fia in ynternetlink oerbrocht fan in spesjaal ûntwikkele dildo dy't troch ien fan 'e sekspartners brûkt wurdt, nei in masturbator dy't troch de oare fan 'e sekspartners oer syn penis hinne pleatst is. Sokke apparatuer kin net inkeld ynset wurde foar seks tusken pearkes yn relaasje, mar ek tusken webcamgirls en harren klanten. In ienfâldiger (want net live) foarm is in yn 't foar ynladen programma yn 'e masturbator dat de wize fan it streakjen fan 'e penis syngronisearret mei de (opnommen) bylden fan in ynternetfideo fan in model.

Teledildoanysk seksboartersguod kin beskôge wurde as in ûnderdiel fan it ynternet fan de dingen. In apart soarte teledildoanika wurdt no bluedildonics neamd om't it seksboartersguod fan op ôfstân betsjinne wurde kin fia in bluetooth-link.
AVN Adult Entertainment Expo

It **AVN Adult Entertainment Expo** (offisjele ôfkoarting: **AEE**), yn 'e regel koartwei it **AVN Expo** neamd, is in konvinsje en fakbeurs fan 'e pornoyndustry yn 'e Feriene Steaten, dy't sponsore wurdt troch it tydskrift *[[AVN (tydskrift)|AVN]]*. De term *adult entertainment* ("folwoeksen fermaak" of "fermaak foar folwoeksenen") is in Amerikaansk-Ingelsk eufemisme foar 'pornografy'. It AVN Adult Entertainment Expo wurdt elts jier yn jannewaris holden yn Las Vegas, yn 'e Amerikaanske steat Nevada. It is it grutste evenemint fan syn soarte yn 'e Feriene Steaten. Oan 'e edysje fan 2007, dy't besocht waard troch mear as 30.000 minsken, diene 355 bedriuwen mei.
__TOC__
## Algemiene beskriuwing
It AVN Adult Entertainment Expo is in fjouwerdeisk evenemint fan 'e Amerikaanske pornoyndustry. It is sawol in konvinsje dy't iepen is foar it publyk, as in fakbeurs dy't inkeld foar tagonklik is foar lju dy't yn 'e pornobrâns wurkje. De fakbeurs beslacht de earste beide dagen, as bedriuwen út 'e sektor ûnderling kontakten lizze en hannel driuwe. De oare beide dagen wurdt it evenemint (alteast in diel fan 'e dei) iepensteld foar (beteljende) besikers. Kaartsjes waarden foar it AVN Adult Entertainment Expo fan 2020 ferkocht foar prizen fanôf $65.

Dy besikers binne foar it meastepart fans dy't om sûvenirs, oare snypsnaarkes en produkten komme, en ek foar hantekenings en om op 'e foto te kinnen mei pornoaktrises. Frijwol alle wichtige pornostjerren binne nammentlik op it AVN Adult Entertainment Expo oanwêzich foar meet-and-greets mei harren trouwe fans. Njonken fans komme der ek in protte media op 'e konvinsje ôf. Op 'e ôfslutende jûn fan it evenemint fynt de útrikkingsseremoanje fan 'e AVN Awards plak, prestizjeuze prizen dy't ferlike wurde kinne mei de Oscars yn 'e mainstream-filmyndustry.

## Skiednis
It AVN Adult Entertainment Expo waard yn 1998 foar it earst organisearre op inisjatyf fan *[[AVN (tydskrift)|AVN]]*, it wichtichste tydskrift fan 'e Amerikaanske pornoyndustry. De edysje fan 1998 en de byhearrende útrikking fan 'e AVN Awards wiene it ûnderwerp fan it artikel *Neither Adult Nor Entertainment* fan David Foster Wallace, dat publisearre waard yn it blêd *[[Premiere (tydskrift)|Premiere]]*. It waard letter útwreide en werútjûn as *Big Red Son*, it earste essay yn Wallace syn bondel *Consider the Lobster*.

Oant en mei 2011 waard it AVN Adult Entertainment Expo altyd yn it Sands Expo and Convention Center holden, tagelyk mei de Consumer Electronics Show. Yn 2012 waard it foar de earste kear holden yn it Hard Rock Hotel and Casino, dêr't it sûnt altyd organisearre is. It fynt sûnt ek altyd ien wike nei de Consumer Electronics Show plak, om 'e kosten te minimalisearjen en de netwurkkânsen te maksimalisearjen foar bedriuwen dy't oan beide konvinsjes meidogge.

## Sjoch ek
*''AVN'' (tydskrift)
*AVN Awards

## Keppelings om utens
*Offisjele webside fan it AVN Adult Entertainment Expo
Ynternetpornografy

**Ynternetpornografy** is pornografy dy't tagonklik is fia it ynternet: op websiden, troch peer-to-peer file-sharing of (foarhinne) op Usenet-nijsgroepen. Troch de yntrede fan it ynternet is de beskikberens fan pornografysk materiaal fan 'e ein fan 'e 1990-er jierren ôf tige by tige tanommen. Wylst men foartiid ôfhinklik wie fan pornoblêden en pornofilms, dy't foar in grut part fan 'e wrâldbefolking net of mar dreech beskikber wiene, kin in elk no mei in pear mûsklikken oan mear porno komme as dat er wit wat er mei moat. Der is wol útholden dat de groei fan it ynternet foar in grut part dreaun is troch de pornoyndustry, dy't der, sa falt te beärgumintearjen, mear baat by hân hat as hast alle oere sektoaren fan 'e ekonomy.

In wittenskiplik ûndersyk út 2015 fan it Amerikaanske Miller-McCune Center for Research stelde fêst dat der yn 'e twa desennia dêrfoar "in grutte sprong" plakfûn hie yn it besichtigjen fan pornografysk materiaal. Dêrby bestie it grutste ferskil tusken lju dy't yn 'e 1970-er jierren berne wiene en dejingen dy't yn 'e 1980-er jierren berne wiene. Hoewol't it ûndersyk dêrby oantekenet dat dat ferskil "lytser [is] as dat men ornaris tinke soe," is it noch hieltyd in oansjenlike kleau. Bern út 'e 1980-er jierren en letter binne ek de earsten dy't grutwurden binne yn in wrâld dêr't se fan it begjin fan harren tinerjierren ôf tagong ta it ynternet hawwe, en it soe skoan kinne dat dy iere bleatstelling oan ynternetpornografy de taname fan 'e populariteit dêrfan oanjaget.

Yn 2011 waard fêststeld dat de measte besjoggers fan ynternetpornografy manlju wiene, wylst froulju oer it algemien de foarkar joegen oan romantyske romans en eroatyske fanfiksje. Froulju makken likernôch in fjirde- oant in trêdepart fan 'e besikers fan populêre pornowebsiden út, mar foarmen net mear as 2% fan 'e abbonearden fan dy websiden. Anno 2018 hat ien inkeld bedriuw, MindGeek, in protte populêre ynternetpornografyske websiden yn besit, wêrûnder de videohostingtsjinsten Pornhub, RedTube en YouPorn, de pornowebsiden Brazzers en Reality Kings, en teffens de pornografyske filmstudio Digital Playground. Kritisy hawwe dat omskreaun as in monopoalje.
Katedraal fan Oloron

De **Katedraal fan Sint Marije fan Oloron** (Frânsk *Cathédrale Sainte-Marie d'Oloron*) is in tsjerke yn Oloron-Sainte-Marie yn it Frânske departemint Pyrénées-Atlantiques. De katedraal is sûnt 1939 in histoarysk monumint en waard yn 1998 ynskreaun as wrâlderfgoed fan UNESCO as ûnderdiel fan 'e pylgerrûtes nei Santiago de Compostella.

De tsjerke tsjinnet as ko-katedraal fan it bisdom Bayonne-Lescar-Oloron.

## Skiednis
De bou fan 'e tsjerke sette yn 'e 12e iuw útein yn opdracht fan Gaston IV, greve fan Béarn. It wie oant 1801 de sit fan it bisdom fan Oloron, doe't it bisdom mei it konkordaat fan 1801 waard opheven.

De tsjerke helle it wrâldnijs yn 2019, nei't de tsjerke yn 'e iere moarn fan 4 novimber skeind waard troch in raamynbraak. De dieven ramden mei in persoane-auto in midsiuwske houten doar fan 'e monumintale katedraal en stielen in monstrâns, sulveren tsjelken, krusen en liturgyske gewaden. Dêrnjonken fernielden de dieven it hek dat de tsjerkeskat beskerme, in stânbyld en in faas.

De oanfal op 'e katedraal yn Olongron wie ien yn in weach fan oerfallen op katolike tsjerken yn Frankryk. Yn 2018 waarden der yn it lân 129 gefallen fan tsjeafte en 877 gefallen fan fernielerij rapportearre, yn tsien jier tiid in tanimming fan 400%.
Kallstadt

**Kallstadt an der Deutschen Weinstraße** is in *[[Ortsgemeinde]]* yn 'e lânkring Bad Dürkheim yn 'e Dútske dielsteat Rynlân-Palts. It plak heart by de ferbânsgemeente Freinsheim en is neffens ynwennertal it op trije nei lytste plak fan dy gemeente

De pake en beppe fan Donald Trump fan syn heite kant stamden út Kallstadt. Ek de heit fan Henry J. Heinz, stifter fan it Amearikaanske fiedingsconcern H.J. Heinz Company, kaam oarspronklik út Kallstadt. De famyljes binne oaninoar besibbe.

## Geografy
Kallstadt leit likernôch 10 km noard fan Bad Dürkheim oan 'e *Weinstraße*. It westlike diel fan it doarpsgebiet en twa eksklaven lizze oan it Haardtberchtme, dêr't ek de 493,5 m hege Peterskopf leit. It noardwestlike diel fan it doarpsgebiet is in ûnderdiel fan it natoergebiet Felsenberg-Berntal.  Oanbuorjende gemeente binne mei de klok mei Herxheim am Berg, Freinsheim en Bad Dürkheim.
Katedraal fan Metz

De **Cathédrale Saint-Étienne** (*Sint-Stafenusdom*) yn Metz is de katedraal fan it Frânske bisdom Metz. De katedraal waard tusken 1220 en 1520 boud en is ien fan de grutste en moaiste goatyske katedralen fan Frankryk. Mei in hichte fan mear as 41 meter hat de katedraal op dy fan Amiens en Beauvais nei it op twa nei heechste ferwulft. Gjin oare katedraal yn Frankryk hat sa'n grut oerflak oan brânskildere glês (6.500 m²). It joech de katedraal de bynamme *La Lanterne du Bon Dieu*; de "lantearne fan Us Leave Hear". 

Sûnt 1930 wurdt de katedraal as histoarysk monumint beskerme.

## Bouskiednis

De Sint-Stefanusdom waard boud op it plak dêr't al sûnt de 5e iuw in oan Stefanus wijde tsjerke stie. Neffens Gregoarius fan Tours wie it Stefanushillichdom it iennige bouwurk dat by de plondering troch Attila's Hunnen yn it jier 451 sparre waard. De bou fan in goatyske katedraal begûn yn 1220 binnen de muorren fan in Ottoanske basilyk út de 10e iuw. Troch de yntegraasje fan in 12e-iuwske goatyske kapel yn de nije katedraal oan it westlike ein ûntbriek in westlik haadportaal. It súdwestlike portaal fan de katedraal is de yngong fan dy eardere kapel. De bouwurksumheden waarden om 1520 hinne foltôge en de katedraal waard op 11 april 1552 plechtich ynwijd.

De Frânske arsjitekt Jacques-François Blondel mocht yn 1755 it neoklassisistyske portaal oan de westkant fan de katedraal ûntwerpe. Foar syn ûntwerp moasten in oangrinzgjend kleaster en trije oanboude tsjerken ôfbrutsen wurde. De wurksumheden waarden yn 1764 foltôge.

Fjoerwurk feroarsake yn 1877 in grutte brân en in soad skea oan de katedraal. Besletten waard om it ynterieur fan de katedraal yn neogoatyske styl te renovearjen. De westlike gevel waard tusken 1898 en 1903 wer hielendal op 'e nij boud; Blondel's portaal waard dêrby ôfbrutsen op plak te meitsjen foar in neogoatysk portaal.

## Brânskilderde ramen
De katedraal besit it grutste oerflak fan âld brânskildere glês yn ien gebou. De ramen stamme fan Hermann von Münster (14e iuw) en Valentin Bousch (16e iuw). Yn de 20e iuw foege Marc Chagall tusken 1958 en 1968 trije ramen ta oan de kolleksje. Roger Bissière en Jacques Villon makken ûntwerpen foar mear ramen, wêrûnder dy fan de kapel fan it Hillich Sakramint.
Sands Expo and Convention Center

It **Sands Expo and Convention Center** is in grut Amerikaansk konvinsjesintrum yn 'e stêdekloft fan Las Vegas, yn 'e Amerikaanske steat Nevada. It stiet eins bûten de stedsgrinzen fan Las Vegas yn 'e foarstêd Paradise, fuortby de ferneamde Las Vegas Strip, dêr't ek alle grutte kasino's konsintrearre binne. It Sands Expo and Convention Center, dat eigendom is fan 'e Las Vegas Sands Corporation, waard tusken 1988 en 1990 boud. It stie oarspronklik efter it âlde Sands Hotel. By de iepening wie it Sands Expo it op ien nei grutste konvinsjesintrum fan 'e wrâld en teffens it iennichste Amerikaanske konvinsjesintrum dat yn it besit fan in private eigner wie.

## Omskriuwing
It Sands Expo and Convention Center hat in totaal oerflak fan 685.800&nbsp;m². Dêrby is ek in parkearterrein ynbegrepen mei romte foar 300 auto's en in fytsestalling mei romte foar 60 fytsen. It gebou bestiet út trije ferdjippings. Der is in evenemintehal mei in oerflak fan 610&nbsp;m² en in skouboarch mei 3.000 sitplakken. Fierders binne der 5 balsealen, 6 gearkomstesealen en 45 klaslokaaleftige keamers. De bou fan it Sands Expo koste ein tachtiger jierren $105 miljoen.

Yn 2008 waard it Sands Expo folslein renovearre, wêrby't de trêde ferdjipping op it oarspronklike gebou fan twa ferdjippings pleatst waard. Teffens waard der in hiel nij gebou oan it konvinsjesintrum tafoege. In lange fuotgongersbrêge ferbûn it âlde mei it nije gebou. Fierders waard oer de helte fan it âlde gebou in flatgebou hinne boud mei in hotel en apparteminten.

## Aktiviteiten
It Sands Expo and Convention Center wurdt gauris brûkt foar konvinsjes dy't boekt binne yn 'e njonkenlizzende Venetian- en Palazzo-hotels en -kasino's, dy't ek eigendom binne fan 'e Las Vegas Sands Corporation. Fierders fangt it Sands Expo ek gauris de konvinsjes op dy't te grut wurde foar it Las Vegas Convention Center. Fan 1998 oant en mei 2011 waard yn it Sands Expo bgl. elts jier it AVN Adult Entertainment Expo holden.

## Keppelings om utens
*Offisjele webside fan it Sands Expo and Convention Center
Konvinsje

**"Konvinsje"** (fan it Frânske *convention*) hat yn de Wikipedy ferskate betsjuttings:

* konvinsje (gearkomste), in gearkomste fan (in grut tal) minsken dy't relatearre is oan in bedriuwstûke of in beskaat fandom
* konvinsje (ferdrach), in ôfspraak tusken twa of mear partijen, almeast yn 'e foarm fan in ynternasjonaal ferdrach
Konvinsje (gearkomste)

In **konvinsje** is in gearkomste fan persoanen op in yn 't foar ôfsprutsen plak en tiidstip, ornaris binnendoar en almeast yn in konvinsjesintrum of evenemintehal, mei as doel om te diskusjearjen of kontakten te lizzen yn it ramt fan in mienskiplik mêd fan belangstelling. De measte konvinsjes hawwe as grûnslach in bedriuwstûke, lykas de toeristyske sektor, de wettersport, de húshâldlike sektor (wytguod), of it iene of oare fandom, lykas strips, science fiction, fideospultsjes of modeltreinen. Aktiviteiten by konvinsjes omfetsje almeast de presintaasje fan bedriuwen troch de útstalling fan produkten en reklamemateriaal yn in stand, wêrby't meiwurkers oanwêzich binne om mûnling útlis te jaan. Oare ûnderdielen fan konvinsjes binne feestlike iepenings- en eventueel ek slutingsseremoanjes, taspraken (faak troch persoanen dy't alteast bekend binne yn it fermidden fan it ûnderwerp fan 'e konvinsje), en oare aktiviteiten dy't ynteressant binne foar de dielnimmers oan dy beskate konvinsje. 

As in konvinsje inkeld tagonklik is foar lju út 'e oanbelangjende ekonomyske sektor, sprekt men fan in fakbeurs. Mar yn 'e regel wurde konvinsjes ek (alteast in diel fan 'e tiid) iepensteld foar it algemiene publyk. Dat wurdt dien ta promoasje fan de sektor en ek sadat de dielnimmende bedriuwen fan 'e gelegenheid gebrûk meitsje kinne om harren eigen produkten oan te priizgjen en eventueel te ferkeapjen. Fandomkonvinsjes binne altyd iepen foar it publyk, dat dêr út fans bestiet fan it oangeande ûnderwerp, dy't faak yn kleurrike kostúms opdaagjen komme (in ferskynsel dat bekend stiet as cosplay). Underdielen fan fandomkonvinsjes binne útstallings fan te ferkeapjen produkten (faak sammeldersitems), shows, synjeersesjes troch bekende skriuwers en ferskinings fan oare bekende persoanen út it oanbelangjende diel fan 'e popkultuer.
Fakbeurs

In **fakbeurs**, soms ek in **hannelsbeurs** neamd, is in konvinsje dy't organisearre wurdt sadat bedriuwen en ynstellings út in beskate sektor fan 'e ekonomy harren nije produkten útstalle en tsjinsten demonstrearje kinne. Ek kinne se partners út 'e sektor moetsje, de aktiviteiten fan konkurrinten bestudearje en merktrends en bedriuwsekonomyske kânsen gewaarwurde. Omreden fan it útstallingselemint hawwe fakbeurzen gauris it wurd ***expo*** yn 'e namme, koart foar *exposition* of *expositie*, dat in synonym fan 'útstalling' is.

Oer it algemien binne fakbeurzen net iepen foar it publyk, mar wurde se inkeld besocht troch fertsjintwurdigers fan bedriuwen en ynstellings en troch de media. It komt lykwols ek foar dat it publyk wol talitten wurdt; yn dat gefal sprekt men fan in konsumintebeurs. Fierders bestiet der ek in mingfoarm, wêrby't inkele dagen reservearre binne foar faklju wylst op 'e lêste dagen ek publyk talitten wurdt. Soks wurdt bygelyks dien op 'e Frankfurter Buchmesse, in fakbeurs foar útjouwerijen yn it Dútske Frankfurt am Main, en ek op it AVN Adult Entertainment Expo, in fakbeurs anneks konvinsje foar de pornoyndustry yn it Amerikaanske Las Vegas.

Fakbeurzen wurde it hiele jier troch holden foar frijwol alle sektoaren fan 'e ekonomy. In spesifike fakbeurs wurdt ornaris ien kear yn it jier organisearre, faak om likernôch deselde tiid hinne, hieltyd op itselde plak. Yn 'e Feriene Steaten wurde elts jier bygelyks mear as 10.000 ûnderskate fakbeurzen organisearre. De grutste fakbeurs fan 'e wrâld is de Ynternasjonale Boekebeurs fan Kalkutta, yn Yndia, dy't yn 2012 mear as 2&nbsp;miljoen besikers loek. Oare grutte fakbeurzen binne bygelyks: de Ynternasjonale Boekebeurs fan Kaïro, de Ynternasjonale Boekebeurs fan Buenos Aires, de Ynternasjonale Boekebeurs fan Teheran, Euroflora (op it mêd fan blommen, yn Genua), de Internationale Automobil-Ausstellung (yn Frankfurt), de Mondial de l'Automobil (yn Parys), NAIAS (op it mêd fan auto's, yn Detroit), de Tokyo Motor Show en de Sydney Royal Easter Show (op it mêd fan 'e lânbou, yn Sydney).
De Ikker (Damwâld)

**De Ikker** oan de Hearewei yn Damwâld is de herfoarme tsjerke fan Ikkerwâld. De herfoarme gemeente is tsjintwurdich oansletten by de Protestantske Tsjerke yn Nederlân.  

## Skiednis

Nei de reformaasje yn 1581 foarmen Ikkerwâld en Moarrewâld ien tsjerklike gemeente. Oant 17 augustus 1755 foarme dy gemeente noch in kombinaasje mei Feanwâlden. De earste dûmny fan de gemeente wie Nikolaas Jehannes. 

De hjoeddeiske tsjerke waard boud yn 1849 en ferfong de midsiuwske tsjerke fan it doarp. Dat it dêrby om in oarspronklik romaanske tsjerke gyng is op te meitsjen út de ferkeap fan dowestien troch de gemeente yn dy tiid. De midsiuwske tsjerke hie twa tuorren: lykas wenst in sealtektoer en dêrnjonken ek noch in toer mei in spits. Neffens de gevelstien boppe de tagong waard de earste stien op 25 juny 1849 lein troch Lambert Willem van Kleffens, de alvejierrige soan fan de dûmny fan de gemeente, P. van Kleffens. 

It giet om in trijesidich sletten sealtsjerke mei in geveltoer dy't oergiet op in achthoekige boppebou. De achthoekige boppebou is net oarspronklik; mooglik dat de eardere nullespits (lykas dy fan Burdaard) fan it orizjineel yn de jierren 1920 ferfongen is troch de hjoeddeiske achthoekige boppebou. De preekstoel datearret út de boutiid fan de tsjerke . De twa kroanluchters komme noch út de midsiuwske tsjerke en waarden yn 1754 en 1801 skonken troch gemeenteleden.  

De âlde yn Snits getten klok út 1655 waard yn 1943 fan de Dútsers foardere. Yn 1950 krige de gemeente in nije klok as ferfanging.

## Oargel
It ienmanualige oargel waard yn 1819 troch de bruorren L. van Dam en Soannen út Ljouwert boud. It ynstrumint stie oarspronklik yn de herfoarme tsjerke fan 's Gravenzande en ferhûze yn 1899 nei Ikkerwâld en waard dêr troch Bakker & Timmenga wer opboud. It ynstrumint, dat in ryksmonumint is, waard yn 1976 restaurearre troch de firma Jos Vermeulen út Alkmaar.

## Sjoch ek
Oare tsjerkegebouwen fan de PKN yn Damwâld binne:
* Benediktustsjerke, Dantumawâld 
* De Ontmoeting, Moarrewâld
* Bonifatiustsjerke, Moarrewâld
## Keppeling om utens
Disposysje oargel fan De Ikker
The Homesick

**The Homesick** is in Fryske rockband út Dokkum, oprjochte yn 2012. De band bestiet út Jaap van der Velde (sjonger/gitaar), Elias Elgersma (sjonger/basgitaar) en Erik Woudwijk (drummer). 

De band brocht yn 2017 har earste album *Youth Hunt* út. De EP's *Television* (2013), *Twst Yr Wrsts* (2014) waarden dêrfoar al útjûn. Yn 2019 tekene The Homesick in kontrakt by de Amerikaanske platemaatskippij Sub Pop út Seattle. It twadde studioalbum fan it label, mei de titel *The Big Exercise,* sil yn febrewaris 2020 útbrocht wurde. 

## Diskografy

### Albums

* 2017: *Youth Hunt* 
* 2020: *The Big Exercise* 

### Singles

* 2014: Cut Your Hair 
* 2015: *Stereo Lisa / Boys* 
* 2017: *St. Boniface* 
* 2018: *Gucci Gucci* 
* 2019: *I Celebrate My Fantasy* 
* 2020: *Kaïn* 
* 2020: *Male Bonding* 

### EP's

* 2013: *Television EP* 
* 2014: *Twst Yr Wrsts* 

## Eksterne links
* The Homesick op Bandcamp
Kevin De Bruyne

**Kevin De Bruyne** (Brugge, 28 juny 1991) is in Belgysk fuotballer.

## Keppeling om utens
*Kevin De Bruyne profile at Belgian FA
*Kevin De Bruyne - FIFA competition record
Kristlike Muzykferiening Hallelujah (Makkum)

**Kristlike Muzykferiening "Hallelujah"** (Nederlânsk en offisjeel: *Christelijke Muziekvereniging "Hallelujah"*) is in muzykkorps op kristlike grûnslach yn it Fryske doarp Makkum. De feriening waard formeel op 19&nbsp;oktober 1894 oprjochte, mar bestie eins al langer. Yn 1894 waard nammentlik de Organisaasje fan Muzykferienings yn Fryslân (OMF) oprjochte, en doe koene "wylde" muzykkorpsen har dêrby oanslute. De offisjele registraasje by de OMF gou dan as de formele oprjochtingsdatum. Hallelujah wie it twadde muzykkorps yn Makkum, njonken it sekuliere Apollo.

Anno 2019 bestie Hallelujah út in drumband, in harmony-orkest en jeugdorkest "De Notenkrakers". Der wiene doe likernôch tachtich leden. It hichtepunt fan it jier wie foar Hallelujah al sûnt 1977 it nijjierskonsert, dat altyd yn 'e earste wike fan jannewaris plakfûn. Wylst in soad oare muzykkorpsen mei krimp fan it tal leden te krijen hawwe, wie it ledetal fan Hallelujah yn 2019 stabyl, mei in goede besetting fan De Notenkrakers dêr't oanhâldend nije leden út trochstreamden nei it harmony-orkest. Dat gie net fansels, mar wie it gefolch fan aktive kweek troch Hallelujah, troch geregeldwei by de basisskoallen yn it doarp del te gean om 'e skoalbern yn kontakt te bringen mei muzykynstruminten en se entûsjast te meitsjen foar it korps.

Yn 2019 fierde Hallelujah syn 125-jierrich bestean mei yn april in kampeartrip foar de leden nei Belgje, dêr't Hallelujah kunde hie oan in pleatslik muzykkorps, en op sneon 19&nbsp;oktober in optocht troch Makkum. Dêroan die net inkeld Hallelujah sels mei, mar ek seis korpsen fan bûten it doarp: de drumfanfare fan 'e Kristlike Muzykferiening Hallelujah út Menaam, de malletband fan 'e Kristlike Muzykferiening Oranje út Boalsert, Drumband De Marko's út Burgum, drumkorps mei blazers Con Spirito fan De Jouwer, Showband Hollandia út Boalsert en Showband Hosanna út Harns. Dy jûns wie der in jubileumkonsert yn MFC Maggenheim, dêr't de bekende sjonger Piter Wilkens syn meiwurking oan ferliende.

## Keppelings om utens
*Offisjele webside fan 'e Kristlike Muzykferiening Hallelujah
Tsjerke fan de Feriene Kristlike Gemeente

De **Tsjerke fan de Feriene Kristlike Gemeente** is in mienskiplik tsjerkegebou fan de mennisten en remonstranten yn Dokkum.

## Skiednis

De tsjerke waard yn 1852 boud foar de Feriene Kristlike Gemeenten fan mennisten en remonstranten. Yn dy tiid wie de gearwurking fan mennisten en remonstranten unyk. Yn 1796 hie de Remonstrantske Bruorskip alle protestantske tsjerken útnoege om ien te wurden. Dat wie yn dy tiid foar de tsjerken noch in brêge te fier en it slagge allinne yn Dokkum om mennisten en remonstranten te ferienigjen.

Fanwegen de ôfnimmende ledetallen fan mennisten en remonstranten wurdt der hjoeddedei ek op in soad oare plakken gearwurke, somtiden oanfolle mei de frijsinnich herfoarmen en it Nederlânske Protestantenbûn.

De tsjerke is in neoklassisistysk ûntwerp fan de arsjitekt Thomas Romein, dat basearre wie op de tsjerke fan Terbant út 1843. De nijbou ferfong doe in âldere fermanje út 1740 op itselde plak, dat earder yn de plak kommen wie fan in skûltsjerke út 1655 oan de Aldemansstege.

Boppe de tagong fan de tsjerke is de tekst *Een is uw meester en gy zyt allen broeders* oanbrocht. 

## Ynterieur
It tige ienfâldige ynterieur wurdt fan in houten tonferwulft oerdutsen. 

## Oargel
It oargel waard yn 1863 boud troch L. van Dam. By de bou fan it oargel waard njonken âldere pipen ek it besteande front út 1852 fan Willem Hardorff brûkt.

## Keppeling om utens
* Disposysje oargel
Auburn Hills (Michigan)

**Auburn Hills** is in stêd yn 'e Amerikaanske steat Michigan, en falt administratyf ûnder Oakland County. 

## Demografy
By de folkstelling fan 2000 waard it oantal ynwenners op 19.837 fêststeld.  Yn 2018 skatte it Amerikaanske folkstellingburo it ynwennertal op 24.042. 

## Geografy
Neffens it de sensus hat it plak in oerflak fan 43,0 km², folslein besteande út lân. 

Yn Auburn Hills leit it wrâldhaadkantoar fan it autobedriuw Chrysler en ek The Palace of Auburn Hills, it stadion fan de Detroit Pistons, dat yn de NBA spilet.
Sittard

**Sittard** (Limboarchsk: *Zitterd*)  is in stêd yn Nederlânsk Limboarch, yn it oergongsgebiet tusken Sintraal-Limboarch en de heuvels yn Súd-Limboarch. It is ien fan de âldste plakken yn Nederlân en de twad âldste stêd (mei stedsrjochten) yn Limboarch. 

Sittard foarmet sûnt 2001 mei Geleen en guon lytsere plakken, wêrûnder Born, de gemeente Sittard-Geleen. Troch dizze fúzje is de gemeente Sittard-Geleen de tred grutste fan de provinsje wurden kwa ynwennertal (sawat 95.000). 

## Lokaasje
Sittard leit presys tusken twa ryksgrinzen yn it smelle diel fan 'e provinsje Limboarch, ek it smelste diel fan Nederlân. Yn it easten en noardeasten grinzet Sittard oan Dútslân, tichtby de gemeente Selfkant, en yn it westen oan de Maas, dy't de grins mei België foarmet. 

## Keppelingen om utens
* Website fan it stedsargyf fan 'e gemeente 
* Website fan de gemeente
Tropysk wâld

**Tropysk wâld** is wâld dat groeit yn 'e tropen, d.w.s. it gebiet om 'e evener hinne dat rûchwei begrinzge wurdt troch de kreeftskearkring yn it noarden en troch de stienbokskearkring yn it suden. Tropysk wâld stiet benammen bekend yn 'e foarm fan tropysk reinwâld, mar dat is net de iennichste soarte tropysk wâld en foarmet mar 60% fan alle tropysk wâld op 'e wrâld. Yn 'e regel wurde der fjouwer soarten tropysk wâld ûnderskaat:
*tropysk reinwâld
*tropysk fochtich wâld
*tropysk drûch wâld
*tropysk berchwâld
Oare soarten tropysk wâld, dy't yn 'e yndieling hjirboppe by ien fan 'e fjouwer kategoryen ûnderbrocht wurde, binne bygelyks: seizoensbûn tropysk wâld (dat in drûch en in wiet seizoen ken), mangrovewâld, tropysk swietwettersompwâld of ûnderstrûpt wâld, tropysk nullewâld, savannewâld en dizewâld (fochtich tropysk berchwâld). Faak wurdt subtropysk wâld ek beskôge as in ûnderferdieling fan tropysk wâld.

Hoewol't tuskenbeiden wâld en boreaal wâld frij maklik definiëarre wurde kin troch út te gean fan in beskate beamtichtens of in beskate tichtens fan it blêdetek, wurket dy metoade by guon soarten tropysk wâld gewoanwei net. Fral tropysk drûch wâld is tige iepen, mei beammen dy't frij fier útinoar steane. Fanwegen dy swierrichheden op it mêd fan it bepalen wat no eins tropysk wâld is en wat net, kinne sifers en oare ynformaasje oer tropysk wâld (bgl. it totale oerflak fan tropysk wâld op 'e wrâld) fan boarne ta boarne ferskille. Wat wol sûnder swierrichheden steld wurde kin, is dat alle soarten tropyske (en subtropyske) wâlden mei-inoar in grut diel fan it wrâldoerflak bedekke, en dat se justjes minder as 50% fan alle wâld op 'e Ierde foarmje.

Mear as oare soarten wâlden stiet tropysk wâld bleat oan ûntbosking troch houtkap en platbaarnen troch de minske. Sa giene yn 2018 allinnich al 3,6&nbsp;miljoen&nbsp;ha ûnoantaaste tropysk wâld ferlern. Neffens in wittenskiplik ûndersyk dat it eilân Borneo as ûnderwerp hie, wie it oerflak tropysk wâld dêr tusken 1973 en 2018 tebekgien fan 76% fan it totale oerflak oan lân, nei 50%. De oarsaak dêrfan wie foar it meastepart útwreiding fan it areaal oan lânbougrûn.
Kommunybank

De **kommunybank** is in knibbelbank dy't yn in tsjerke de alterromte skiedt fan 'e rest fan 'e tsjerke. Oant it Twadde Fatikaansk Konsylje foarme de kommunybank in fêst ûnderdiel fan it roomsk-katolike tsjerkemeubilêr. Knibbeljend krigen katoliken dêr fan 'e pryster de konsekrearre hosty eartiids op 'e tonge. Tsjintwurdich binne yn de measte katolike tsjerken de kommunybanken ferdwûn of krigen se in oare funksje. Yn Skandinaavje en Súd-Sleeswyk komme kommunybanken ek yn in soad lutherske tsjerken foar, mar dêr wurdt it alterhek neamd.

## Skiednis
Histoarysk sjoen is de kommunybank ien fan 'e foarmen, dy't sûnt de ierste tiid fan it kristendom de alterromte foar de geastliken fan 'e romte foar it gewoane tsjerkefolk skiede. Yn it begjin wiene stiennen ôffredings de regel, dy't yn it easten resultearren yn 'e ikonostaze en yn it westen, mar dan meastentiids yn gruttere tsjerken, it doksaal.

Doe't it knibbeljen by it krijen fan 'e hosty wenst waard, ûntstie de kommunybank, dy't fan hout, moarmer of smei-izer makke waard en somtiden ek fersierd waard mei reliëfs, bylden of skildere panelen. Yn 'e kommunybank sitte yn 'e regel doarkes om de tagong ta it alter mooglik te hâlden. Om tefoarren te kommen dat krûmels fan 'e hosty op ; e grûn foelen, waard eartiids by it brûken fan 'e bank in doek lein, dy't oan 'e bank fêst makke wurde koe.

Nei de liturgyske herfoarmings fan it Twadde Fatikaansk Konsylje waard op in soad plakken de hjoeddeiske gewoante ynfierd om de hosty steande op 'e hân te jaan. Dêrmei ferlear de kommunybank syn funksje. Faak waard de kommunybank fan it plak ferwidere, sadat it tsjerkefolk tenei ek in better sicht hie op it nij ynfierde folksalter. Somtiden waard de kommunybank gewoan ôfbrutsen, mar it barde ek dat de kommunybank opslein waard, in oar plak krige of brûkt waard by de bou fan in nij alter. Sa bleau de mei reliëfs fan hilligen fersierde kommunybank fan 'e Ljouwerter Bonifatiustsjerke ek bewarre en is dy noch jimmeroan te sjen efter it folksalter. 

De âlde tradysje om knibbeljend oan 'e kommunybank de hosty te krijen fynt noch jimmeroan plak yn guon tsjerken, dêr't de Hillige Misse noch neffens de liturgy fierd wurdt út de tiid fan foar de herfoarmings yn 'e jierren 1960. Ek yn guon katolike lannen, dy't yn de tiid fan de liturgyske herfoarmings fan 'e jierren 1960 efter it Izeren Gerdyn leine, lykas Poalen, hold de kommunybank de âlde funksje en dêr kriget it tsjerkefolk ek tsjintwurdich noch faak de hosty knibbeljend en op 'e tonge.
Geandewei

***Geandewei*** is in tsjerkeblêd fan 'e Protestantske Tsjerke yn Nederlân (PKN) foar de eastlike en noardeastlike dielen fan 'e Nederlânske provinsje Fryslân. It blêd kaam yn 1994 fuort út *Friese Kerkbode* (dy't sûnt 1946 bestie) fan 'e Grifformearde Tsjerken yn Nederlân yn eastlik en noardeastlik Fryslân, en ferskate pleatslike útjeften fan gemeenten fan 'e Nederlânsk-Herfoarme Tsjerke yn dyselde krite. Yn 't earstoan droech it blêd koarte tiid de namme ***Nieuw Fries Kerkblad***. De redaksje fan *Geandewei* is fêstige yn Ljouwert. It blêd ferskynt yn prinsipe ien kear yn 'e fjirtjin dagen, hoewol't yn 'e simmer inkele nûmers ien kear yn 'e trije wiken ferskine.

Yn *Geandewei* steane eigen nijsberjochten en meidielings fan 'e pleatslike PKN-gemeenten, oanfolle mei stikken foar meditaasje, kollumns en artikels dy't sawol persoanlik as opiniëarjend fan aard wêze kinne. Der binne trije ferskillende edysjes: ien foar Ljouwert en oangrinzgjende doarpen, ien foar Dokkum en omkriten en ien foar Drachten en omkriten. *Geandewei* waard oarspronklik útjûn troch de Provinsjale Synoade foar Fryslân fan 'e Samen op Weg-tsjerken. Yn 2004 waard by de oprjochting fan 'e PKN foar dat doel de Stichting Kerkelijke Publiciteit in Fryslân oprjochte. Dy stifting beneamt in redaksje en ûnderhâldt de kontakten mei de dielnimmende tsjerklike gemeenten. De eigentlike eksploitaasje fan *Geandewei* is troch de stifting ûnderbrocht by it Ljouwerter bedriuw Dekker Creatieve Media & Druk.

Yn 2014 waard it blêd, dat oant dy tiid it oansjen fan in krante hân hie, omfoarme ta in wier tydskrift, dat hielendal yn kleur ôfdrukt wurdt. By de fiering fan it 25-jierrich bestean fan *Geandewei*, op 13&nbsp;novimber 2019 yn De Fontein, yn Dokkum, waard oankundige dat der tenei ek in digitale ferzje fan it blêd makke wurde soe, as earste foar de Drachtster edysje. De abbonearden koene it blêd dan mei in spesjaal foar dat doel ûntwikkele app lêze. It wichtichste foardiel dêrfan wie neffens útjouwer Bram Dekker dat in grut tal foto's út 'e papierrene edysje ta libben wekke wurde koe as fideo's yn 'e digitale edysje.

## Keppelings om utens
*Offisjele webside fan ''Geandewei''
Limoen (kleur)

**Limoen** (net te betiizjen mei limoengrien) is in kleur dy't yn 'e regel beskôge wurdt as in tint fan grien of fan giel. It kin sadwaande omskreaun wurde as in gielich soarte grien of as in grienige tint giel. De namme 'limoen' komt fan 'e frucht de limoen, dat eins in soarte fan dwerchsitroen is. Limoen is in poere spektrale kleur mei in weachlingte fan likernôch 564&nbsp;nm. Yn 'e kleuresirkel befynt limoen him tusken giel en sjartreuze yn. By additive kleurminging (bgl. op tillefyzjes en kompjûterskermen) is limoen in sekundêre kleur, dy't oanmakke wurdt troch de ferminging fan read en grien ljocht. By subtraktive kleurminging (bgl. yn 'e druktechnyk) is it ek in sekundêre kleur, dy't produsearre wurdt troch it mingen fan syaan mei giel.

## Limoen en limoengrien
De hjoeddeistige kleur limoen waard foar it earst yn 1890 yn it Ingelsk brûkt, ûnder de namme *lime green*, dat "limoengrien" betsjut. Foar it meastepart fan 'e tweintichste iuw bleau 'limoengrien' de algemiene oantsjutting foar dizze kleur. Yn 'e 1980-er jierren kaam dy namme lykwols foar in oare, grienere kleur yn gebrûk yn it ramt fan 'e X11-kleuren foar byldskermen. Sûnt wurdt de oarspronklike kleur limoengrien oantsjut as 'limoen' om betizing foar te kommen.

## Besibbe tinten

## Sjoch ek
*giel
*grien
*limoengrien
*sjartreuze
Müllerrôt

De **müllerrôt** of **Müllers rôt** (wittenskiplike namme: *Sundamys muelleri*) is in sûchdier út it skift fan 'e kjifdieren (*Rodentia*), de famylje fan 'e mûseftigen (*Muridae*) en it skaai fan 'e Sûndareuzerotten (*Sundamys*). Dit bist komt foar yn it westen fan 'e Yndyske Arsjipel en op it skiereilân Malakka, dat ta it fêstelân fan Súdeast-Aazje heart.

## Fersprieding
De müllerrôt komt foar op it skiereilân Malakka, dat diel útmakket fan it fêstelân fan Súdeast-Aazje. Hy libbet dêr fan 'e súdpunt, by Singapoer, oant de Lâningte fan Kra, yn it suden fan Tailân en Birma. Fierders komt dizze soarte ek foar yn it westen fan 'e Yndyske Arsjipel, op Sumatra en Borneo en omlizzende eilannen, en yn 'e súdwestlike Filipinen op 'e eilannen Palawan, Balabac, Busuanga en Culion.

## Uterlike skaaimerken
De müllerrôt is in mânsk kjifdier mei in lange sturt en rûch hier. De pels is op 'e rêch tsjok en hurd, en bûnt mei brune en swarte plakken, en op 'e bealch sêft en koart, en ljochtbrún oant bêzje fan kleur. Beide kleurpatroanen wurde faninoar skaat troch in skerpe demarkaasjeline. Müllerrotten hawwe trochinoar in kop-romplingte fan 18-37&nbsp;sm, mei in sturtlingte fan 19-37&nbsp;sm en in gewicht fan 200-450&nbsp;g. Har earen binne lyts, rûn en dûnkerbrún. De suver keale sturt is altyd langer as it liif, dûnkerbrún fan kleur en oerdutsen mei grutte skobben, dy't elts trije hierren befetsje. De poaten fan 'e müllerrôt binne brún en ek suver keal. Wyfkes hawwe acht spiennen yn in dûbele formaasje 1+1+2.

## Hâlden en dragen
Müllerrotten komme algemien foar yn boskgebieten, mar mije ek minsklike bewenning net. Se frette behalven plantaardich guod ek slakken, ynsekten en oare lidpoatigen en ek lytse wringedieren, lykas hagedissen.

## Status
De müllerrôt hat de IUCN-status fan "net bedrige", mei't er yn syn ferspriedingsgebiet noch rûnom foarkomt en om't de populaasje stabyl liket te wêzen.

## Undersoarten
Der binne twa erkende ûndersoarten fan 'e müllerrôt, te witten: de grutte müllerrôt of grutte Müllers rôt (*Sundamys muelleri validus*), dy't op Malakka libbet, en de lytse müllerrôt of lytse Müllers rôt (*Sundamys muelleri muelleri*), op Sumatra, Borneo, Palawan en omlizzende eilannen.
Sûndareuzerotten

De **Sûndareuzerotten** (wittenskiplike namme: *Sundamys*) foarmje in skaai fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*), it ûnderskift fan 'e mûzen en jerboä's (*Myomorpha*), de boppefamylje fan 'e mûzen en rotten (*Muroidea*), de famylje fan 'e mûseftigen (*Muridae*) en de ûnderfamylje fan 'e mûzen en rotten fan 'e Alde Wrâld (*Murinae*).

Der binne trije soarten yn dit skaai, wêrfan't ien fierder opdield wurde kin yn twa fan uterlik frij sterk ferskillende ûndersoarten. Sûndareuzerotten komme foar yn it westlike part fan 'e Yndyske Arsjipel, op Borneo, Sumatra, Palawan, it westen fan Java en ferskate lytsere eilannen, en ek op it skiereilân Malakka, dat diel útmakket fan it fêstelân fan Súdeast-Aazje. Dizze bisten wiene histoarysk oan it skaai fan 'e echte rotten (*Rattus*) tafoege, dêr't de brune rôt en de swarte rôt ek ta hearre, mar Sûndareuzerotten binne folle grutter. Yn 'e 1980-er jierren binne se neffens nije ynsichten yn in selsstannich skaai pleatst. 

## Skaai-opbou
Charles W. Juels

**Charles W. Juels** (New York, 1944 - 21 jannewaris 2009) wie in Amerikaanske amateur-astronoom en psychiater, dy't nei't er mei pensjoen gien wie  in produktive ûntdekker fan lytse planeten waard.

Juels waard berne yn New York City en waard opbrocht yn Cincinnati, Ohio. Yn 1969 studearre er ôf oan it *Cincinnati College of Medicine*. Nei syn pensjoen as psychiater yn Phoenix yn Arizona, sette er útein mei it sykjen nei asteroïden yn syn eigen Fountain Hills Observatory, ûnder Fountain Hills yn Arizona. Hy waard rillegau bekend doe't de ûntdekking fan 65 lytse planeten, yn de earste 18 moannen fan syn koarte karriêre, oan him taskreaun waarden.

In totaal fan 475 asteroïden waarden as Juels ûntdekkingen tusken 1999 en 2003 erkend troch it Minor Planet Center (MPC). 

Yn 'e mande mei Paulo R. Holvorcem ûntduts er de komeet C/2002 Y1 op 28 decsimber 2002 mei help fan harren CCD-kamera. Sy krigen dêrfoar de *Harvard-Smithsonian Comet Award* 2003.

De asteroïde (20135) Juels, ûntdutsen troch Paul G. Comba, waard op 9 maart 2001 nei him ferneamd. 

## Keppelingen om utens
* Charles Juels – kondoleânsjeregister
* (20135) Juels by newton.spacedys.com
Slachtoffer

In **slachtoffer** is in persoan dy't in skokkend barren bûten de wenstige minsklike ûnderfining belibbe hat, en dêrby psychysk kwetst, lichaamlik ferwûne of dea rekke is, der finansjeel troch beneidiele is of der tsjûge fan west hat. Salang't in slachtoffer sa'n barren oerlibbet, wurdt de ynfloed dy't de ûnderfining op him of har hat benammen bepaald troch syn of har eigen belibbing. Dêrby giet it yn alle gefallen om normale minsklike reäksjes op in abnormaal foarfal. It barren dêr't it slachtoffer-wêzen troch feroarsake wurdt, kin sawol in natoerramp wêze, dêr't nimmen skuld oan hat, as in ûngelok, dêr't mooglik ek nimmen skuld oan hat of dat sûnder erch of by fersin feroarsake is, as in misdriuw, dat it slachtoffer mei opsetsin troch in dieder oandien is. By misdriuwen kin it bgl. gean om dieverij, ynbraak, mishanneling, seksuële oantaasting, ferkrêfting of moard.

De oarspronklike, yn ûnbrûk rekke betsjutting fan it wurd 'slachtoffer' ferwiist nei in offerdier of in minske-offer, dat deade wurdt yn it ramt fan in offerritueel foar in godheid. Dêrfandinne ek it wurddiel 'slacht-', dat nei slachtsjen ferwiist. It tiidwurd 'slachtofferje' betsjut dat men immen opofferet (ta slachtoffer makket) foar in heger belang. It Ingelske wurd foar 'slachtoffer' is *victim*. De tûke fan 'e psychology dy't wittenskiplik ûndersyk docht nei slachtoffers en slachtofferskip hjit de fiktimology. It ferskynsel dat nei in, faak gewelddiedich, misdriuw it slachtoffer de skuld jûn wurdt (bgl. as men nei in ferkrêfting seit dat it slachtoffer dan ek mar net yn sa'n koart rokje omrinne moatten hie), hjit victim blaming.

Yn it Nederlânske strafrjocht is it slachtoffer de beneidielde: dejinge dy't ferklearret skea oprûn te hawwe troch in misdriuw. Oarspronklik wiene sokke lju gjin partij yn it strafproses. Sûnt it begjin fan 'e ienentweintichste iuw is de wetlike posysje fan it slachtoffer lykwols fuortsterke. Sa hawwe slachtoffers fan earnstige misdriuwen (of yn gefallen fan moard harren djipdrôven) sûnt 2005 it rjocht om ûnder der rjochtsaak tsjin 'e persoan(en) dy't derfan fertocht wurdt (of wurde) de dieder(s) te wêzen, in slachtofferferklearring ôf te lizzen, wêryn't se fertelle hokker ynfloed it misdriuw op harren libben hân hat en/of noch hat. Ek binne sûnt likernôch 2015 it Iepenbier Ministearje en de plysje ferplichte om 'e slachtoffers (of harren djipdrôven) fan 'e fuortgong en it resultaat fan it ûndersyk en de strafferfolging op 'e hichte te hâlden.

Slachtoffers kinne harren ek mei in sivile foardering by in strafsaak jaan, wêrby't se, ûnder guon betingsten, sels gjin abbekaat yn hoege te hieren. Fierders kinne slachtoffers in útkearing krije út it Skeafûns Geweldsmisdriuwen. Psychyske help is foarhâns troch it Buro Slachtofferhelp, dêr't se mei yn kontakt brocht wurde nei't se oanjefte fan in misdriuw dien hawwe by de plysje. Dy ynstânsje begeliedt lykwols ek slachtoffers fan slimme ûngelokken en rampen.
Fakblêd

In **fakblêd** of, minder faak, in **faktydskrift**, is in tydskrift dat wijd is oan in beskaat fak en dat de útoefeners fan dat berop as doelgroep hat. Sokke blêden hâlde de leden fan 'e fakgroep op 'e hichte fan 'e nije ûntwikkelings yn harren beropsfjild. Yn dy sin binne fakblêden te ferlykjen mei wittenskiplike tydskriften, dy't de lju yn in beskate tûke fan 'e wittenskip op 'e hichte hâlde fan nije ûntdekkings en ûndersiken. Fakblêden wurde fan oarsprong yn 'e regel útjûn troch beropsorganisaasjes, hoewol't de eigentlike eksploitaasje tsjintwurdich faak útbestege is oan in profesjonele útjouwerij en/of drukkerij. Se omfetsje ornaris doelgroeprjochte advertinsjes, dy't men yn oare publikaasjes net tsjinkomt. Mei it jild dat men mei de ferkeap fan advertinsjeromte binnenhellet, wurdt in grut diel fan 'e kosten betelle dy't makke wurde foar de útjefte fan it fakblêd. De rest moat troch de lêzers sels opbrocht wurde yn 'e foarm fan abonnemintsjild. Guon fakblêden hawwe in foarm fan in fergees abonnemint dat bekendstiet as behearske sirkulaasje, wêrby't inkeld leden fan 'e beropsgroep dy't de doelgroep fan it blêd foarmet, yn oanmerking komme foar sa'n abonnemint.
Kastanjebrún

**Kastanjebrún** of koartwei **kastanje** is in kleur dy't yn 'e regel beskôge wurdt as in tint fan brún. It kin omskreaun wurde in readige kleur middelbrún. Kastanjebrún is ferneamd nei de frucht fan 'e kastanjebeam, dy't krekt sa'n readbrunige kleur hat. Sawol by additive kleurminging (bgl. op tillefyzjes en kompjûterskermen) as by subtraktive kleurminging (bgl. yn 'e druktechnyk) is kastanjebrún in tertiêre kleur. As kleuroantsjutting wurdt kastanjebrún teminsten al brûkt sûnt 1555, doe't de term yn it Ingelsk (as *chestnut*) foar it earst yn dy betsjutting optekene waard.

__TOC__
## Besibbe kleuren
De Ingelske oersetting fan 'e kleurnamme 'kastanjebrún' is *chestnut* (letterlik: "kastanje") of *chestnut brown*. Ek in oare, dûnkerder en readiger tint brún is yn it Ingelsk nei de kastanje neamd: *maroon*, dat komt fan it Frânske *marron* ("kastanje"). Yn it Frysk wurdt *maroon* bordeauxread neamd.

Yndysk read is in kleur dy't sterk op kastanjebrún liket, mar net itselde is. Dy kleur is neamd nei in pigmint op basis fan izerokside dat populêr is op it Yndyske subkontinint.

Crayola-kastanjebrún is in kleur waakskryt fan 'e toanoanjaande Amerikaanske fabrikant Crayola, dy't yn 1958 foar it earst op 'e merk brocht waard. Dy kleur hiet oarspronklik *Indian red* ("Yndysk read"). Om't it wurd *Indian* yn it Ingelsk in homonym is dat sawol "Yndysk", "Yndiaask" as "Yndiaansk" betsjut, bestie der by ûnderwizers soarch dat de skoalbern de namme opfetsje soene as in ferwizing nei de hûdskleur fan Yndianen (dy't ommers read wêze soe). Sadwaande waard dy kleur waakskryt yn 1999 omneamd ta *chestnut*.

## Foarkommen
Kastanjebrún komt yn 'e natoer gauris foar as hierkleur. Dat is bygelyks it gefal by hynders en by de bongo, in Afrikaanske antilope. Ek by de minske sprekt men by in beskate tint brún hier wol fan kastanjebrún. Fierders binne der ek ferskate soarten fûgels mei (hielendal of foar in part) kastanjekleurige fearren, lykas de kastanjerêchmies út Noard-Amearika.

## Sjoch ek
*brún
*bordeauxread
Taks

* taks (beam), in beneaming foar ferskate soarten beammen út it skaai *Taxus*
* taks (bist), in oare namme foar de das
* taks (belesting), in oare beneaming foar belesting
Belêsting (betsjuttingsside)

"**Belêsting**" hat yn de Wikipedy ferskate betsjuttings:

* belêsting (konstruksjelear), de swiertekrêft dy't op in beskaat boukundich ûnderdiel útoefene wurdt
* belêsting (elektrotechnyk), de hoemannichte volt dy't troch in elektrysk systeem giet
* belêsting (lichaamlik), de krêften dy't op in minsklik (of dierlik) lichem útoefene wurde

**belêsting** moat net betize wurde mei belesting, it jild dat troch in oerheid ine wurdt by syn rjochtsûnderdienen
Pier van Gosliga

**Pier van Gosliga** (Huzum, 24 febrewaris 1926 – Skagen, 9 septimber 2019) wie in Nederlânsk gemeente-amtner en politikus út namme fan de PvdA. 

## Karriêre
Hy waard grutbrocht yn Mantgum. Nei de mulo gie er yn 1943 oan 't wurk by de gemeentesekretary fan Raarderhim. Dêrnei wurke er efterelkoar by de gemeenten Baarderadiel en Dantumadiel. Mids 1955 gie er út Fryslân wei om reden fan syn oanstelling ta, ûnder mear, earste amtner en gemeente-ûntfanger yn Súd- en Noard-Schermer. Yn 1965 waard er de gemeente-ûntfanger en sjef fan de ôfdieling finansjen fan de gemeente Medemblik en fan novimber 1969 ôf wie er gemeentesekretaris fan Andyk. Yn novimber 1976 folge Van Gosliga Christiaan Moll op as boargemaster fan Callantsoog. Dat amt soe er besette oant er yn maart 1987 mei betiid pensjoen gyng. 

Yn 2019 stoar er yn de âlderdom fan 93 jier.
Hebriuwske Universiteit fan Jeruzalim

De **Hebriuwske Universiteit fan Jeruzalim** (Hebriuwsk: האוניברסיטה העברית העברית העברית בירושלים, *ha'universita ha'ivrit biruschalayim*; Arabysk: الجامعة العبرية العبرية في في في القدس) is de op ien nei âdste en de meast wichtige universiteit fan Israel mei in wrâldwride reputaasje. Asher Cohen is sûnt 2017 foarsitter fan de universiteit. 

De universiteit hat trije kampussen yn Jeruzalim en ien yn Rehovot. De Edmond J. Safra Givat Ram-kampus hat de grutste bibleteek foar Joadske stúdzjes yn de wrâld, de Nasjonale Bibleteek fan Israel. 

By de universiteit binne fiif akademyske sikehuzen oansletten, ûnder oare it Hadassah Universitêr Medysk Sintrum, 7 fakulteiten, goed 100 ûndersykssintrums en 315 akademyske ôfdielingen. Fan 2018 ôf oan  studearre in tredde fan alle promovendy yn Israel oan de Hebriuwske universiteit. 

By de earste besjoerders fan de universiteit behearden Albert Einstein, Sigmund Freud, Martin Buber, Chaim Bialik en Chaim Weizmann. Fjouwer fan de njoggen Israelyske premiers binne ôfstudearre oan de universiteit, dy't ek assosjearre wurdt mei 15 Nobelpriiswinners, twa Fields-medaljewinners en trije Turing Awardwinners.
Kreeftskearkring

De **Kreeftskearkring** is in breedtegraad of parallel, dy't op 23°26′22″ noarderbreedte in sirkel om it noardlik healrûn fan 'e Ierde hinne foarmet. De namme fan 'e kearkring is ôflaat fan it stjerrebyld Kreeft (*Cancer*), en is basearre op 'e sitewaasje fan 'e lêste beide milennia foar it begjin fan 'e Westerske jiertelling, doe't de sinne op midsimmer (sjoen fanôf it noardlik healrûn; op it súdlik healrûn wie it doe fansels midwinter) op 'e Kreeftskearkring yn it stjerrebyld Kreeft stie. As gefolch fan presesje is dat al lang net mear sa: tsjintwurdich stiet de sinne by de noardlike midsimmer yn it stjerrebyld Bolle.

De Kreeftskearkring wurdt ek wol de **Noarderkearkring** neamd, om't er de noardlike grins fan 'e tropen oanjout. De súdlike begrinzing fan dat gebiet wurdt foarme troch de Stienbokskearkring. De Kreeftskearkring markearret de heechste breedtegraad op it noardlik healrûn, dêr't de sinne noch yn it senit stean kin, d.w.s. rjocht boppe it ierdoerflak. Dat bart dêr elts jier op of omtrint 21&nbsp;juny, en jout it begjin fan 'e noardlike astronomyske simmer oan. As gefolch fan fariaasjes yn 'e oblikiteit (skeanstân) fan 'e Ierde wifket de Kreeftskearkring troch de iuwen hinne yn in syklus fan likernôch 41.000&nbsp;jier in bytsje fan it suden nei it noarden en werom.

De Kreeftskearkring rint troch de folgjende lannen (begjinnend oan 'e westkust fan Noard-Amearika en dan nei it easten ta bewegend efterinoar):